雪中讀誠齋荆溪諸集成古詩二十韵奉寄並呈吳仲權
作者：趙蕃
朝代：宋

paragraphs: 雲埋懷玉山，風斷羣玉府。
霰聲欻成跳，雪陳翻已舞。
槎牙粲瑶林，突兀森瓊戶。
山差丈人行，鳥絕兄弟語。
初看失南東，旋覺迷仰俯。
恍疑羣仙下，直謂陰靈聚。
回霑鬚蕭騷，細著衣繿縷。
履穿不能曳，筇凍莫可拄。
書窗偶朋會，詩冊隨意取。
誠齋入諷詠，思隠記稱許。
甘能膏齒頰，清且醒肺腑。
詎須割蜂房，底用煎茗乳。
非惟雪花同，又並梅花嫵。
調孤匪相寒，法凜由思苦。
想應當此時，有句肯易吐。
平明入賀回，馬向章臺拊。
過午下直遲，手映玉柄麈。
同僚有同社，久已齊白甫。
長別漫長懷，何因似郊愈。
風引故能親，雲披禽先覩。